አገር በቀል ኩባንያ በ480 ሚሊዮን ብር የአይሲቲ ማዕከል እየገነባ ነው
ሲኔት ሶፍትዌር ቴክኖሎጂስ የተሰኘ አገር በቀል ኩባንያ በቦሌ ለሚ አይቲ ፓርክ፣ በ480 ሚሊዮን ብር ወጪ ዘመናዊ የአይሲቲ ማዕከል በመገንባት ላይ መሆኑን አስታወቀ፡፡የመገናኛና ኢንፎርሜሽን ቴክኖሎጂ ሚኒስትር ዶ/ር ደብረ ጽዮን ገብረ ሚካኤል ዓርብ የካቲት 24 ቀን 2009 ዓ.ም. በኢትዮ-አይሲቲ መንደር በመገኘት የአይሲቲ ማዕከሉን የመሠረት ድንጋይ አኑረዋል፡፡ ሲኔት ሶፍትዌር ቴክኖሎጂስ የሚገነባው የአይሲቲ ማዕከል በኢትዮ-አይሲቲ መንደር በተሰጠው 8,000 ካሬ ሜትር ቦታ ላይ ነው፡፡የአይሲቲ ማዕከሉ አራት ሕንፃዎች የሚኖሩት ሲሆን፣ የመጀመሪያውን ባለስድስት ፎቅ ሕንፃ ግንባታ ጀምሯል፡፡ የሲኔት ሶፍትዌር ቴክኖሎጂስ ዋና ሥራ አስኪያጅ አቶ በእምነት ደምሴ ማዕከሉ የሶፍትዌር ማበልፀጊያ ማዕከል፣ የክላውድ ዳታ ማዕከል፣ ኮል ሴንተር፣ የምርምር ማዕከልና የስብሰባ አዳራሽ እንደሚያካትት ተናግረዋል፡፡ ኩባንያው የመጀመሪያውን ሕንፃ ግንባታ በራሱ የገንዘብ አቅም መጀመሩንና ግንባታውን በ18 ወራት ለማጠናቀቅ ማቀዱን አቶ በእምነት አስረድተዋል፡፡በ1996 ዓ.ም. በሁለት ኢትዮጵያውያን ባለሀብቶች የተመሠረተው ሲኔት ቴክኖሎጂስ ሶፍትዌሮችን በማበልፀግ ለአገር ውስጥ ሆቴሎች፣ ፋብሪካዎች፣ ሱፐር ማርኬቶችና ሆስፒታሎች ሲያቀርብ ቆይቷል፡፡ ኩባንያው 5,000 ያህል ደንበኞችና በሦስት እህት ኩባንያዎቹ የሚሠሩ 250 ሠራተኞች አሉት ተብሏል፡፡ ግንባታው የተጀመረው የአይሲቲ ማዕከል ተጠናቆ በሙሉ ኃይሉ መሥራት ሲጀምር ለ1,100 ዜጎች የሥራ ዕድል እንደሚፈጥር ተገልጿል፡፡ ማዕከሉ ከፍተኛ ጥራት ያላቸውን ሶፍትዌሮችን በማምረት ለአገር ውስጥ ደንበኞች እንደሚያቀርብ፣ ለውጭ ገበያ ምርቶቹን በማቅረብ የውጭ ምንዛሪ ለማስገኘት አቅዶ በመንቀሳቀስ ላይ እንደሆነ አቶ በእምነት ተናግረዋል፡፡ዶ/ር ደብረ ጽዮን ሲኔት በኢትዮ-አይሲቲ መንደር ገብቶ ለመሥራት ፍላጎት ካሳዩ ኩባንያዎች ግንባር ቀደም መሆኑን ገልጸው፣ ሁሉም ነገር የተሟላለት ባይሆንም የመሠረት ድንጋዩ ሳይቀመጥ አስቀድሞ የሕንፃ ግንባታ ሥራውን መጀመሩን ጠቁመዋል፡፡የአይሲቲ ዘርፍ ከፍተኛ ካፒታል የማይጠይቅ በዕውቀት ላይ የተመረኮዘ ኢንዲስትሪ በመሆኑ ለታዳጊ አገሮች ኢኮኖሚ ዕድገት ከፍተኛ አስተዋጽኦ ሊያደርግ እንደሚችል የገለጹት ዶ/ር ደብረ ጽዮን፣ የአይቲ ኩባንያዎች ከዩኒቨርሲቲዎች ተመርቀው ለሚወጡ ወጣቶች የሥራ ዕድል መፍጠር እንደሚችሉ፣ ከውጭ የሚመጡ ሶፍትዌሮችን በአገር ውስጥ በማበልፀግ የውጭ ምንዛሪ ማዳን እንደሚችሉና ምርታቸውን ወደ ውጭ በመላክ የውጭ ምንዛሪ ማስገኘት እንደሚችሉ አስረድተዋል፡፡ ‹‹እዚህ ብቻ ታጥራችሁ እንድትቀመጡ አንፈልግም፤›› ያሉት ሚኒስትሩ፣ መንግሥታቸው የአይሲቲ ዘርፉን ለማሳደግና የአገር ውስጥ ኩባንያዎች ለመደገፍ ሰፊ ሥራ በማከናወን ላይ እንደሆነ ተናግረዋል፡፡ለዚህም እንደ ዋነኛ ማሳያ የጠቀሱት በከፍተኛ ወጪ የተገነባው የቦሌ ለሚ ኢትዮ አይሲቲ መንደር ነው፡፡ ይሁንና መሠረተ ልማት ብቻ መገንባት በቂ አለመሆኑን የተናገሩት ዶ/ር ደብረ ጽዮን፣ አስተማማኝ አገልግሎት መስጠትና ዘርፉን መደገፍ እንደሚያስፈልግ ገልጸዋል፡፡የአገር ውስጥ አይቲ ኩባንያዎች የሚገጥማቸውን ማነቆዎች መፍታት እንደሚያስፈልግ ገልጸው፣ መንግሥት በተበጣጠሰ ሁኔታ በየቦታው መሠረተ ልማት ማሟላት ስለማይችል ኩባንያዎች ወደ አይቲ ፓርኩ በመግባት ሥራቸውን እንዲያከናውኑ ጥሪ አስተላለፈዋል፡፡የአሜሪካውን ማይክሮ ሶፍት ኩባንያንና የህንድን ባንጋሎር የአይሲቲ ከተማ በምሳሌነት ያነሱት ሚኒስትሩ፣ የአገር ውስጥ ኩባንያዎች ዛሬ በትንሹ ጀምረው ትልቅ ደረጃ ሊደርሱ እንደሚችሉ አስረድተዋል፡፡ ‹‹እናንተ በርትታችሁ ከሠራችሁ ገንዘቡ ይመጣል፤›› ብለዋል፡፡ገንዘብ የሌላቸው ወጣት የአይቲ ባለሙያዎችን በኢትዮ-አይሲቲ መንደር ኢንኪዩቤሽን ማዕከል ለማስገባት መታቀዱን፣ ተመሳሳይ የአይቲ ፓርኮችን በክልሎች እንደሚገነቡ ተናግረዋል፡፡አቶ በእምነት ደምሴ ለሪፖርተር እንደተናገሩት፣ የብድር አቅርቦትና የሠለጠነ የሰው ኃይል እጥረት የዘርፉ ከፍተኛ ማነቆዎች ናቸው፡፡ በተለይ ለአይቲ ኩባንያዎች የብድር አቅርቦት አለመኖር ከፍተኛ ችግር እንደሆነ አቶ በእምነት ተናግረዋል፡፡‹‹ባንኮች ለአይቲ ኩባንያዎች ብድር አይሰጡም፡፡ የአገር ውስጥ ባንኮች በተለምዶ ማስያዣ ይጠይቃሉ፡፡ የአይቲ ኩባንያዎች እንደ ሌሎች ኢንዱስትሪዎች የሚያሲዙት ፋብሪካ ወይም ሕንፃ የላቸውም፡፡ ስለዚህ የአይቲ ኩባንያዎች ከፍተኛ የፋይናንስ እጥረት ይገጥማቸዋል፤›› ያሉት አቶ በእምነት፣ ኩባንያቸው የመጀመሪያውን ሕንፃ በራሱ አቅም ገንብቶ በማስያዝ ለተቀሩት ሕንፃዎች ብድር ለማግኘት እንደሚሞክር አስረድተዋል፡፡ዶ/ር ደብረ ጽዮን የአይሲቲ ዘርፍ በዕውቀት ላይ የተመረኮዘ በመሆኑ ብዙ የሚያሲዘው ንብረት ስለማይኖረው ባንኮች ብድር ለመስጠት እንደሚቸገሩ ገልጸዋል፡፡ አገር በቀል የአይቲ ኩባንያዎች አቅም አነስተኛ በመሆኑ መንግሥት የሚያድጉበትን መንገድ እየፈለገ እንደሆነ ገልጸዋል፡፡ ዶ/ር ደብረ ጽዮን ለሪፖርተር እንደተናገሩት፣ የመገናኛና ኮሙዩኒኬሽን ቴክኖሎጂ ሚኒስቴር የአገር ውስጥ የአይቲ ኩባንያዎችን ለማሳደግ የሚያስችል ስትራቴጂ ዕቅድ በማዘጋጀት ላይ ነው፡፡‹‹ኩባንያዎቹ ሊደረግላቸው የሚችል ድጋፍ፣ የፋይናንስ አቅርቦትና ማበረታቻዎች በአጠቃላይ የአቅም ግንባታ ሥራዎች ለመለየት አማካሪዎች ቀጥረን እያስጠናን ነው፤›› ብለዋል፡፡በ1996 በሁለት ኢትዮጵያውያን በ350,000 ብር የተመዘገበ ካፒታል ሥራ የጀመረው ሲኔት ሶፍትዌር ቴክኖሎጂስ፣ ካፒታሉን ወደ 22 ሚሊዮን ብር በማሳደግ ዓመታዊ ገቢውን 35 ሚሊዮን ብር ማድረሱ ታውቋል፡፡የኢትዮ-አይሲቲ ቪሌጅ በቦሌ ለሚ በ200 ሔክታር ላይ ያረፈ ሲሆን፣ መንግሥት በሁለት ቢሊዮን ብር ወጪ ገንብቶ በሰኔ 2007 ዓ.ም. ማስመረቁ ይታወሳል፡፡ እስካሁን 20 የሚሆኑ አገር በቀል የአይቲ ኩባንያዎች ወደ ፓርኩ ገብተው ሥራ ጀምረዋል፡፡ አብዛኛዎቹ መንግሥት በገነባው ሕንፃ ውስጥ በመሥራት ላይ ሲሆኑ፣ የተወሰኑ ኩባንያዎች የራሳቸውን ሕንፃዎች ለመገንባት በመንቀሳቀስ ላይ ናቸው፡፡ ኢትዮ ቴሌኮም አዲስ ዋና መሥሪያ ቤቱን በፓርኩ ውስጥ በመገንባት ላይ ይገኛል፡፡እስካሁን መንግሥት አገር በቀል ኩባንያዎች ብቻ ወደ ፓርኩ ገብተው እንዲሠሩ ቅድሚያ መሰጠቱን የተናገሩት ዶ/ር ደብረ ጽዮን፣ በቀጣይ ግን የውጭ ኩባንያዎችን እንደሚያስገባ ተናግረዋል፡፡ የውጭ ኩባንያዎች ለአገር ውስጥ ኩባንያዎች ገበያ የሚፈጥሩ እንደሚሆኑም አክለዋል፡፡ 